b'\n_START_ARTICLE_\nRimske Toplice\n_START_SECTION_\nKraj\n_START_PARAGRAPH_\nRimske Toplice (213 m) le\xc5\xbeijo v manj\xc5\xa1i kotlini ob reki Savinji, ob poti, ki povezuje Celje in Zidani Most z Ljubljano. Dolino Rimskih Toplic obdajajo gozdnata pobo\xc4\x8dja okoli\xc5\xa1kih hribov, ki nudijo za\xc5\xa1\xc4\x8dito pred vetrom in preveliko vro\xc4\x8dino, v sebi pa hrani bujno vegetacijo eksoti\xc4\x8dnih rastlin iz vseh kontinentov sveta. Tu domujejo svetovno znane orja\xc5\xa1ke sekvoje ali mamutova drevesa, kanadska \xc4\x8duga, japonska hiba, cipresa, tisa, kalifornijska cedra..._NEWLINE_Kraj je izhodi\xc5\xa1\xc4\x8de za zanimive izlete na okoli\xc5\xa1ke hribe: Lisco, Kopitnik, Mrzlico, \xc5\xa0mohor. Od koder je lep razgled na bli\xc5\xbenjo in daljno okolico. Kraj pohvali se lahko s kulturno zanimivo cerkvico - Lurd in A\xc5\xa1ker\xc4\x8devino v Seno\xc5\xbeeti.\n_START_SECTION_\nKlima\n_START_PARAGRAPH_\nKlima je blaga in malo nadra\xc5\xbeilna. Srednja letna temperatura zna\xc5\xa1a 9,1\xc2\xa0\xc2\xb0C, poleti 18\xc2\xa0\xc2\xb0C, pozimi pa -0,4\xc2\xa0\xc2\xb0C. Na leto pade pribli\xc5\xbeno 1212\xc2\xa0mm padavin.\n_START_SECTION_\nZdravili\xc5\xa1\xc4\x8de\n_START_PARAGRAPH_\nZdravilnost naravnih virov so znali ceniti \xc5\xbee Rimljani, ki so si leta 39 pr. n. \xc5\xa1t. omislili prve bazene s toplo, vro\xc4\x8do in mrzlo vodo. Tako so blagodejnost in zdravilnost le teh u\xc5\xbeivali tudi na mestu dana\xc5\xa1njih Rimskih Toplic, na desnem bregu Savinje, kjer pod visokim Stra\xc5\xbenikom (655 m), iz razpok v triadnih dolomitnih skalah, izvirajo vrelci s termalno vodo. O \xc4\x8demer pri\xc4\x8dajo v letih od 1769 do 1845 najdeni zaobljubni spomeniki in \xc5\xbertveniki posve\xc4\x8deni boginjam in nimfam, ki so jih, tak\xc5\xa1na je bila navada, darovali gostje v zahvalo za svojo ozdravitev._NEWLINE_Toplice se prvi\xc4\x8d pisno omenjajo v oglejski listini iz leta 1486, za \xc4\x8dasa katere so bile \xc5\xbee 30 let v rokah Habsbur\xc5\xbeanov, ki so si jih pridobili, po izumrtju celjskih grofov (1456), z la\xc5\xa1ko gospo\xc5\xa1\xc4\x8dino vred._NEWLINE_Kopali\xc5\xa1\xc4\x8de je skozi zgodovino menjalo nemalo lastnikov. Vendar je treba posebej omeniti, prvi preobrat v zgodovini toplic ko jih je leta 1840, v imenu svoje \xc5\xbeene Amalije, kupil nekdanji tr\xc5\xbea\xc5\xa1ki veletrgovec Gustav Adolf Uhlich, saj je ozdravel zaradi zdravilne mo\xc4\x8di tamkaj\xc5\xa1nje termalne vode. Do tedaj skromno zdravili\xc5\xa1\xc4\x8de je spremenil v sodobno letovi\xc5\xa1\xc4\x8de in mu nadel propagandno ime Rimske Toplice. Za potrebe zdravili\xc5\xa1\xc4\x8da se je zajelo dva mo\xc4\x8dnej\xc5\xa1a vrelca in se ju poimenovalo Amalijin (38,4\xc2\xa0\xc2\xb0C) ter Rimski (36,3\xc2\xa0\xc2\xb0C) vrelec. Z gradnjo Sofijinega dvorca je \xc5\xa1tevilo sob pove\xc4\x8dal z 38 najprej na 100 kasneje pa \xc5\xa1e na ve\xc4\x8d kot 200. Na ravnem platoju s kostanjevim drevoredom je bila na eni strani topli\xc5\xa1ka cerkev, na drugi pa paviljon za orkester, ki je igral ob popoldnevih na prostem, ob ve\xc4\x8derih pa v kopali\xc5\xa1kem salonu. Na voljo je bila igralnica za biljard, v gozdu teni\xc5\xa1ko igri\xc5\xa1\xc4\x8de in na pobo\xc4\x8dju strmega travnika pokrito keglji\xc5\xa1\xc4\x8de. Ko je bila skozi Rimske toplice speljana proga Dunaj \xe2\x80\x93 Trst (po letu 1848), je kraj obiskalo \xc5\xa1e ve\xc4\x8d gostov. Ti so bili tuji premo\xc5\xbene\xc5\xbei iz Trsta, Mad\xc5\xbearske, Zagreba ali celo iz Amerike. Najve\xc4\x8d pa je bilo Nemcev iz raznih krajev monarhije. Senzacija za goste in okolico je bila angle\xc5\xa1ka princesa in pruska prestolonaslednica Viktorija, ki se je mudila v Rimskih Toplicah leta 1879 in se je iz njih odpravljala na izlete v sosednje kraje. Najimenitnej\xc5\xa1i so imeli navado posaditi kak\xc5\xa1no eksoti\xc4\x8dno drevo v kopali\xc5\xa1kem parku, tako danes domu orja\xc5\xa1kih sekvoj, kanadske \xc4\x8duge, japonske hloe, ciprese, tise, kalifornijske cedre in drugih zanimivih dreves. Ruski ujetniki so med 1. svetovno vojno zgradili 2\xc2\xa0km dolgo sprehajali\xc5\xa1\xc4\x8de skozi gozd (\xe2\x80\x9eRuska steza\xe2\x80\x9c). Pomembna pridobitev kraja pa je bilo termalno kopali\xc5\xa1\xc4\x8de na prostem, ki deluje \xc5\xbee od leta 1931. Med 2. svetovno Vojno pa so toplice zasedli nem\xc5\xa1ki ranjenci in lastnik toplic(iz Uhlichovega rodu) se je proti koncu vojne z dru\xc5\xbeino odselil._NEWLINE_Po koncu vojne so toplice pripadle JLA, ki jih je namenila zdravljenju in okrevanju svojih pripadnikov. Povsem na\xc5\xa1e, doma\xc4\x8de in slovenske niso bile toplice nikoli. Dru\xc5\xbeina Uhlich je dobro gospodarila in je neko\xc4\x8d skromno zdravili\xc5\xa1\xc4\x8de spremenila v letovi\xc5\xa1\xc4\x8de svetovnega slovesa, vendar z doma\xc4\x8dini ni \xc5\xbeivela v so\xc5\xbeitju temve\xc4\x8d se vedla gospodovalno. Tudi v obdobju Jugoslavije, ko je zdravili\xc5\xa1\xc4\x8de upravljala JLA, so bile toplice za doma\xc4\x8dine bolj ali manj nedostopne._NEWLINE_Od leta 1991 in odhoda JLA se posku\xc5\xa1a Rimske Toplice o\xc5\xbeiviti. Kar kon\xc4\x8dno tudi uspe 17. novembra 2005, ko postane Dr\xc5\xbeava po sklepu vlade dru\xc5\xbebenica v Medicinsko rehabilitacijsem centru in hkrati soudele\xc5\xbeenka pri o\xc5\xbeivljanju Rimskih Toplic._NEWLINE_Leta 2008 zdravili\xc5\xa1\xc4\x8de do\xc5\xbeivi delno otvoritev prenovljenega Sofijinega dvorca. Po dvajsetih letih pa so kon\xc4\x8dno ponovno odprli terme in zdravili\xc5\xa1\xc4\x8de Rimske Toplice.\n_START_SECTION_\nA\xc5\xa1ker\xc4\x8deva doma\xc4\x8dija\n_START_PARAGRAPH_\nA\xc5\xa1ker\xc4\x8deva doma\xc4\x8dija je hi\xc5\xa1a, v kateri je pesnik Anton A\xc5\xa1kerc pre\xc5\xbeivel mladost. Doma\xc4\x8dija stoji v zaselku Seno\xc5\xbeete pri Rimskih Toplicah. Pesnik se je sicer leta 1856 rodil v Globokem, na doma\xc4\x8diji svoje matere. Ta hi\xc5\xa1a ne stoji ve\xc4\x8d. Dru\xc5\xbeina se je v Seno\xc5\xbeete preselila leta 1859, v tej hi\xc5\xa1i na Seno\xc5\xbeetah sta se rodila tudi pesnikov o\xc4\x8de in ded.\n_START_SECTION_\nRuska steza\n_START_PARAGRAPH_\nRusko pot so za\xc4\x8deli graditi  leta 1917. Ime je dobila po ruskih ujetnikih, ki so jo prete\xc5\xbeno tudi  gradili. Poleg ruskih vojakov je bilo \xc5\xa1e nekaj \xc4\x8cehov, Slovakov in Poljakov. Bivali so v \xc5\xa1otorih na tenis igri\xc5\xa1\xc4\x8du v gozdu nad Vilo Sanhof. Kuhinja je bila postavljena na dana\xc5\xa1njih Malih iglah. Pot je za\xc4\x8delo graditi 47 ujetnikov. Zima 1917/18 je bila zelo ostra in nekaj ujetnikov ni do\xc4\x8dakalo pomladi. V mesecu oktobru 1918 je bila 1224 m dolga sprehajalna pot \xe2\x80\x93 steza dograjena in se je v tak\xc5\xa1ni obliki tudi ohranila do dana\xc5\xa1njih dni. Poleg glavne sprehajalne poti je bilo v tistem \xc4\x8dasu narejenih tudi ve\xc4\x8d stranskih sprehajalnih poti, ki pa se niso ohranile.\n_START_SECTION_\nTermalna voda\n_START_PARAGRAPH_\nPo internacionalni balneolo\xc5\xa1ki klasifikaciji je termalna voda v Rimskih Toplicah karaterizirana z magnezijem, kalcijem in hidrokarbonatom._NEWLINE_Tehni\xc4\x8dni podatki:_NEWLINE_Maksimalni PRETOK = 35-40 l/sek_NEWLINE_Optimalni PRETOK = 20 l/sek_NEWLINE_PRITISK = 2 kp/cm2_NEWLINE_TEMPERATURA VODE = 39,5\xc2\xa0\xc2\xb0C_NEWLINE_(podatki analize iz leta 1985)'